CELEX: 32019D1017
Language: el
Date: 2019-06-14 00:00:00
Title: Απόφαση (ΕΕ) 2019/1017 του Συμβουλίου, της 14ης Ιουνίου 2019, σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου των μελών του Διεθνούς Συμβουλίου Ελαιολάδου (ΔΣΕ) όσον αφορά τους όρους για την προσχώρηση της κυβέρνησης της Γεωργίας στη διεθνή συμφωνία του 2015 για το ελαιόλαδο και τις επιτραπέζιες ελιές

21.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 165/66
               
            
         ΑΠΟΦΑΣΗ (ΕΕ) 2019/1017 ΤΟΥ ΣΥΜΒΟΥΛΙΟΥ
         της 14ης Ιουνίου 2019
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου των μελών του Διεθνούς Συμβουλίου Ελαιολάδου (ΔΣΕ) όσον αφορά τους όρους για την προσχώρηση της κυβέρνησης της Γεωργίας στη διεθνή συμφωνία του 2015 για το ελαιόλαδο και τις επιτραπέζιες ελιές
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η διεθνής συμφωνία του 2015 για το ελαιόλαδο και τις επιτραπέζιες ελιές («η συμφωνία») υπεγράφη εξ ονόματος της Ένωσης σύμφωνα με την απόφαση (ΕΕ) 2016/1892 του Συμβουλίου (1) στις 18 Νοεμβρίου 2016 στην έδρα των Ηνωμένων Εθνών, στη Νέα Υόρκη, με την επιφύλαξη της σύναψής της σε μεταγενέστερη ημερομηνία. Η συμφωνία άρχισε να ισχύει προσωρινά την 1η Ιανουαρίου 2017, σύμφωνα με το άρθρο 31 παράγραφος 2 της συμφωνίας.
                  
               
                     (2)
                  
                  
                     Η συμφωνία συνήφθη στις 17 Μαΐου 2019 με την απόφαση του Συμβουλίου (ΕΕ) 2019/848 (2).
                  
               
                     (3)
                  
                  
                     Δυνάμει του άρθρου 29 της συμφωνίας, το Συμβούλιο των μελών του Διεθνούς Συμβουλίου Ελαιολάδου («Συμβούλιο των μελών») θεσπίζει όρους για την προσχώρηση κυβερνήσεων στη συμφωνία.
                  
               
                     (4)
                  
                  
                     Η κυβέρνηση της Γεωργίας έχει υποβάλει επίσημα αίτηση προσχώρησης στη συμφωνία. Το Συμβούλιο των μελών θα πρέπει να κληθεί να καθορίσει τους όρους προσχώρησης της Γεωργίας όσον αφορά τα μερίδια συμμετοχής στο ΔΣΕ και την προθεσμία για την κατάθεση των πράξεων προσχώρησης, είτε στη διάρκεια μελλοντικής συνόδου του Συμβουλίου των μελών είτε στο πλαίσιο διαδικασίας έγκρισης αποφάσεων από το Συμβούλιο των μελών με ανταλλαγή επιστολών.
                  
               
                     (5)
                  
                  
                     Δεδομένου ότι η Γεωργία αναπτύσσει επί του παρόντος τους ελαιοκομικούς της τομείς όσον αφορά την κατανάλωση και την παραγωγή και, επομένως, η προσχώρησή της υπό ορισμένους όρους θα μπορούσε να ενισχύσει το ΔΣΕ, ιδίως όσον αφορά την εναρμόνιση του εθνικού και του διεθνούς δικαίου σχετικά με τα χαρακτηριστικά των ελαιοκομικών προϊόντων, με στόχο την αποφυγή των εμποδίων στις εμπορικές συναλλαγές.
                  
               
                     (6)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο του Συμβουλίου των μελών, δεδομένου ότι οι αποφάσεις που πρόκειται να εγκριθούν θα παράγουν έννομα αποτελέσματα για την Ένωση, ιδίως επειδή θα επηρεάσουν την ισορροπία εντός του Συμβουλίου των μελών όσον αφορά τη λήψη αποφάσεων, όταν οι αποφάσεις δεν εγκρίνονται με ομοφωνία σύμφωνα με το άρθρο 10 παράγραφος 4 της συμφωνίας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο παράρτημα καθορίζεται η θέση που πρέπει να ληφθεί εξ ονόματος της Ένωσης στο πλαίσιο του Συμβουλίου των μελών του Διεθνούς Συμβουλίου Ελαιολάδου είτε στη διάρκεια μελλοντικής συνόδου είτε στο πλαίσιο διαδικασίας έγκρισης αποφάσεων από το Συμβούλιο των μελών με ανταλλαγή επιστολών, όσον αφορά τους όρους προσχώρησης της κυβέρνησης της Γεωργίας στη συμφωνία.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 14 Ιουνίου 2019.
            
               
                  Για το Συμβούλιο
               
               
                  Ο Πρόεδρος
               
               E.O. TEODOROVICI
            
         
         
            (1)  Απόφαση (ΕΕ) 2016/1892 του Συμβουλίου, της 10ης Οκτωβρίου 2016, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της διεθνούς συμφωνίας του 2015 για το ελαιόλαδο και τις επιτραπέζιες ελιές (ΕΕ L 293 της 28.10.2016, σ. 2).
         
            (2)  Απόφαση (EE) 2019/848 του Συμβουλίου, της 17ης Μαΐου 2019, σχετικά με τη σύναψη εξ ονόματος της Ευρωπαϊκής Ένωσης της Διεθνούς Συμφωνίας του 2015 για το ελαιόλαδο και τις επιτραπέζιες ελιές (ΕΕ L 139 της 27.5.2019, σ. 1).
      
      
         
            ΠΑΡΑΡΤΗΜΑ
            Η Ένωση θα υποστηρίξει την προσχώρηση της κυβέρνησης της Γεωργίας στη συμφωνία, είτε σε μελλοντική σύνοδο του Συμβουλίου των μελών είτε στο πλαίσιο διαδικασίας έγκρισης αποφάσεων από το Συμβούλιο των μελών με ανταλλαγή επιστολών, υπό την προϋπόθεση ότι τα μερίδια συμμετοχής της Γεωργίας υπολογίζονται σύμφωνα με τον τύπο που προβλέπεται στο άρθρο 11 της συμφωνίας και ότι η προθεσμία για την κατάθεση των πράξεων προσχώρησης δίνει τη δυνατότητα στη Γεωργία να προσχωρήσει στη συμφωνία σύντομα. Εάν καθυστερήσει η κατάθεση της πράξης προσχώρησης, η Ένωση μπορεί να στηρίξει την παράταση της προθεσμίας για την κατάθεση της πράξης προσχώρησης σε μεταγενέστερες αποφάσεις προς έγκριση από το Συμβούλιο των μελών.